## El Bo Móbilis Multiviatge ha sigut el títol més utilitzat en TRAM d’Alacant en 2023 amb 6,4 milions de viatges, el 35,28 % del total

*** El Bo Jove Gratuït va registrar 5 milions de viatges i s’ha convertit en el segon títol de transport més utilitzat l’any passat
* El Senzill zona TAM, amb 1,4 milions de moviments, és el tercer, i el Bo Móbilis Or Alacant, amb 0,9 milions, el quart**

La distribució dels títols de transport de TRAM d’Alacant en 2023 ha experimentat una variació notable respecte a anys anteriors, gràcies a les mesures implantades per la Generalitat per a afavorir el transport públic i ajudar l’economia familiar dels alacantins.

D’esta manera, la gratuïtat en el tramvia per als menors de 31 anys i el descompte del 50 % per a la resta de viatgers ha tingut una incidència directa en l’elecció dels títols de transport per part dels usuaris del metropolità.

El títol més utilitzat l’any passat ha sigut el Bo Móbilis Multiviatge, que ha registrat 6.445.124 desplaçaments, el 35,28 % dels 18.267.803 moviments totals de TRAM d’Alacant. Esta dada suposa que més d’un de cada tres trànsits realitzats en la xarxa s’ha fet amb descomptes del 50 %.

El segon títol de transport més estés ha sigut el Bo Temporal Jove Gratuït, denominat comunament Bo Jove, que ha registrat 5.057.861 desplaçaments, el 27,74 % del global. Això significa que més d’un de cada quatre viatgers ha fet els desplaçaments de manera gratuïta al llarg de l’any.

El tercer títol més estés entre els clients de TRAM d’Alacant ha sigut el bitllet senzill de la zona TAM que, amb 1.444.183 trànsits, ha suposat el 7,91 % del total. En quart lloc, se situa el Bo Móbilis Or Alacant, amb 914.327 i el 5,01 %, i, en quint, el bitllet senzill d’FGV, amb 805.070 passatges i el 4,41 % de tots els moviments de la xarxa.

Per darrere s’ha situat el bitllet d’anada i tornada, amb 776.404 viatges i el 4,25 %; el Bo 10, amb 775.815 i el 4,25 %; el Bo Ruta 4/30 Jove, amb 435.950 i el 2,39 %; el Bo 30 d’FGV, amb 393.524 i el 2,15 %; el Bo 30 Dies Coordinat, amb 354.345 i l’1,94 %, i el passe Gent Major Mensual, amb 291.261 desplaçaments i l’1,59 % del global.

Fecha: 31/03/2024